หนี้ไทยพุ่ง10ล้านล้าน
ครม.ไฟเขียวแก้ พ.ร.บ.หนี้สาธารณะ เพิ่มหนี้เงินกู้ที่เป็นความเสี่ยงทางการคลัง ส่งผลให้หนี้ของประเทศแตะ 10 ล้านล้าน 80% ของจีดีพี
15 มิ.ย. 2559

ครม.ไฟเขียวแก้ พ.ร.บ.หนี้สาธารณะ เพิ่มหนี้เงินกู้ที่เป็นความเสี่ยงทางการคลัง ส่งผลให้หนี้ของประเทศแตะ 10 ล้านล้าน 80% ของจีดีพี
พล.ต.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) อนุมัติในหลักการร่างพระราชบัญญัติ (พ.ร.บ.) การบริหารหนี้สาธารณะ (ฉบับที่...) พ.ศ. ... ซึ่งได้มีการแก้ไขนิยามคำว่าหนี้สาธารณะ เพื่อให้ครอบคลุมเฉพาะหนี้ที่กระทรวง การคลังมีอำนาจในการบริหารจัดการได้เท่านั้น อาทิ หนี้ของกระทรวงการคลัง หน่วยงานของรัฐ รัฐวิสาหกิจ และหนี้ที่กระทรวงการคลังค้ำประกัน
นอกจากนี้ ยังให้เพิ่มเติมคำนิยาม "หนี้เงินกู้ที่เป็นความเสี่ยงทางการคลัง" เนื่องจากหนี้เงินกู้ของหน่วยงานในกำกับดูแลของรัฐและองค์กรปกครองส่วน ท้องถิ่น (อปท.) รวมถึงหนี้เงินกู้ของหน่วยงานภาคการเงิน เป็นหนี้ที่กระทรวงการคลังไม่มีอำนาจเข้าไปบริหารจัดการตามกฎหมายบริหารหนี้สาธารณะ แต่หนี้ ดังกล่าวถือเป็นความเสี่ยงทางการคลัง จึงจำเป็นต้องกำหนดให้มีการรายงานและกำกับดูแลหนี้เงินกู้ดังกล่าว
แหล่งข่าวจากกระทรวงการคลัง เปิดเผยว่า กฎหมายใหม่จะรวมหนี้นอกงบประมาณทั้งหมดกลับเข้ามา ปัจจุบันมีหนี้ของบริษัทลูกของบริษัทลูกรัฐวิสาหกิจประมาณ 18 แห่ง มีมูลหนี้รวมกันกว่า 1 แสนล้านบาท ยังมีหนี้ของ อปท.อีก 3 หมื่นล้านบาท หนี้ของธนาคารแห่งประเทศไทย (ธปท.) 3 ล้านล้านบาท ทำให้สัดส่วนหนี้ต่อผลิตภัณฑ์มวลรวมในประเทศ (จีดีพี) เพิ่มจาก 44% เป็น 80% ทันที